
PIUS  pp.  VIII 


Ad  futuram  rei  memoriam. 


(^uae  super  egenum  et  pauperem  intelligit  cliristiana 
caritas  nihil  unquam  antiquius  habuit , quam  ut  iis  potissi- 
mum opitularetur,  qui  morbo  corporum  simul  et  animorum 
laborantes  opis  maxime  indigerent.  Hinc  vel  ab  Imperatoris 
Constantini  temporibus  inter  alias  hospitales  domos  , publica 
valetudinaria  condita  sunt , obstupescente  Mundo  aegreque  fe- 
rentibus inanium  deorum  cultoribus , novum  hoc  humanitatis 
exemplum , quo  vana  eorum  coarguebatur  superstitio , Chri- 
stum in  terras  invexisse.  Plurima  , procedente  tempore , prae- 
ter alia  religionis  et  caritatis  monumenta  , extructa  in  Urbe 
fuerunt  nosocomia  , magnisque  proventibus  aucta  maxime  a 
Summis  Pontificibus  et  a S.  E.  R.  Cardinalibus  , atque  ita 
singula  aegrotantibus  pauperibus  recipiendis  assignata,  ut  unus- 
quisque , prout  diversa  morbi  natura  requireret , curari  dili- 
gentissime posset.  Varia  etiam  variarum  nationum  hominibus, 
qui  in  hanc  urbem  advenire  solent,  hospitia  patuerunt,  quae 
adversae  eorum  valetudini  auxilia  potissimum  subministrarent. 
Religiosi  quoque  Ordines  ab  hac  Apostolica  Sede  approbati 
fuerunt,  Congregationes  ac  Sodalitates  institutae,  ut  cujusvis 
generis  et  conditionis  Christiani  vel  ex  voto,  vel  sancta  aemu- 
latione incitati,  moribundis  expiandis  consolandisque , languen- 
tibus assidendo  , eosdemque  reficiendo  in  publicis  valetudi- 
nariis , veluti  in  quadam  humilitatis  et  caritatis  officina  sese 
exercerent.  Atque  ut  quae  in  Urbe  Christianae  religionis  prin- 
cipe miseris  hominibus  beneficia  comparabantur,  ea  latius  dif- 
fundi atque  in  alias  quoque  civitates  propagari  facilius  pos- 
sent , quaedam  nosocomia  primaria , sive  archihospitalia  con- 
stitui visum  est , quorum  scilicet  ad  normarn  alia  simili  fere 
ratione  alibi  constituerentur  , quibus  communia  forent  ea  re- 
ligionis beneficia , quae  tam  egregiae  caritati  remunerandae  a 
Pontificibus  maximis  impertita  fuissent. 


Quantam  vero  cladem  exeunle  saeculo  XVIII  haec  lam 
praeclare  constituta  acceperint  ex  teterrima  illa  rerum  pertur- 
batione nemo  nostrum  ignorat.  Nonnulla  ex  minoribus  vale- 
tudinariis direpta  sunt , pleraque  bonis  expoliata  , pessundata 
ubique  piorum  testatorum  voluntate.  Anno  i8or  Pius  VII  de- 
cessor noster  in  Nos  beneficentissimus  tantae  rei  componendae 
animum  adjecerat,  sed  externo  milite  urbem  denuo  occupan- 
te, valetudinaria  ipsa  novas  vices  subierunt,  omnia  ut  in  unum 
coalescerent  sancitum  est  civili  potestati  subjecta  , destinati- 
que  ab  ea  fuerunt  administratores,  qui  universae  rei  oecono- 
micae omnique  valetudinariorum  ministerio  praeessent.  Recupe- 
rato iterum  imperio  anno  1 8 1 4 praedictus  decessor  noster  iterum 
in  rem  gravissimam  studia  contulit:  Congregationi  valetudina- 
riis moderandis  praepositae  Antistitem  ex  Romana  Curia  praefe- 
cit , aliosque  Ecclesiasticos  viros  addidit , bona  , et  quod  ex 
aerario  suppeditabatur  communiter  administrari  interim  permi- 
sit: valetudinarium  tamen  ad  S.  Spiritus,  cujus  et  bonorum  et 
regiminis  administratio  ita  est  ampla  ac  difficilis , ut  cum  alio- 
rum administratione  conjungi  non  satis  opportune  posse  vi- 
deatur, ad  pristinum  statum  revocandum  existimavit.  Hoc  enim 
valetudinarium  sane  praecipuum  , quod  Innocentius  III  con- 
didit , magnisque  proventibus  ditavit , Sixtus  IV  pene  col- 
lapsum restituit,  ac  splendidiore  cultu  ornavit,  Benedictus  XIV, 
ac  nostra  etiam  aetate  Pius  VI  ampliaverunt,  mirificam  pau- 
perum virorum  in  urbe  aegrotantium  complectitur  multitudi- 
nem , utpote  quod  omnibus  febriculoso  morbo  laborantibus 
recipiendis  patet.  Hic  etiam  propriis  in  locis  et  qui  tabe  con- 
ficiuntur, et  qui  saucii,  et  qui  solertiore  chirurgorum  manu 
indigent  curantur.  Hic  vel  a saeculo  duodecimo  expositis  in- 
fantibus excipiendis  nutriendisque  brephotrophium  , iisdemque 
grandiusculis  alendis  curotrophium  est,  et  feminis  etiam  adulta 
aetate  retinendis  coenobium:  Hic  amentibus  quoque  servandis 
aedes  additae  sunt. 

Felicis  recordationis  praedecessori  nostro  Leoni  XII  ea 
mens  fuerat  , ut  in  hoc  ceterisque  valetudinariis  majoribus 
multa  constitueret , quae  communi  utilitati  conducere  arbi- 
traretur , ideoque  constitutione  motu  proprio  edita  die  3 Ja- 
nuarii anni  1826  omnium  procurationem  una  administratio- 
ne communiter  geri  voluit,  ut  quid  cuique  congrueret  expe- 
ditius dignosceretur,  ac  singula  quam  posset  opportunissime 

constituerentur ; id  que  tandem  perficeret , ut  nullum  esset  in- 
firmorum genus , cui  non  valetudinis  perfugium  aliquod  pate- 
ret. Quae  cum  ille  mortalitate  interceptus  perficere  non  po- 
tuerit , Nobis  in  animo  est  rem  tanti  momenti  ea  ratione 
componere  , quam  communium  commodorum  ratio  requirere 
videatur , quaeque  possit  certa  ac  perpetua  forma  constabili- 
ri. Itaque  divini  Numinis  ope  enixis  precibus  efflagitata,  suf- 
fragiis exquisitis  Yen.  Fratrum  nostrorum  Cardinalium,  quos 
expediendis  potissimum  negotiis  a fel.  rec.  decessore  nostro 
Leone  XII  non  absolutis  in  consilium  adlegimus  , rationes 
uniuscujusque  nosocomii  separatim  administrari  utilius  et  fru- 
ctuosius posse  cognovimus  , ac  ad  pristinam  fere  procuratio- 
nem reduci  oportere ; iis  tamen  adjectis  quoe  prius  deficere 
videbantur.  Iam  vero  praecipuum  illud  valetudinarium  ad 
S.  Spiritus,  adjunctaque  receptacula  , quae  supra  memoravi- 
mus, regi  et  procurari  jussimus,  prout  iterum  jubemus,  per 
Canonicos  Regulares,  quorum  ordo  saeculo  XIII  ineunte  con- 
stitutus hoc  sibi  imposuit,  ut  aegrotis  animae  corporisque  sa- 
lutem afferre  omni  studio  eniteretur,  quique  fore  speramus 
ut  veterem  illum  caritatis  ardorem  concipere  denuo  et  auge- 
re velint  in  dies , quo  conferre  quoad  possumus  vehemepter 
optantes,  in  animo  habemus  aptas  eorum  officio  ac  temporum 
rationi  regulas  ipsis  praescribere.  Et  quoniam  hoc  Archinoso- 
comium  est  quaedam  veluti  civitas,  et  perampla  habet  vecti- 
galia tum  rustica  tum  urbana , mensam  quoque  publicam  num- 
mariam pauperum  beneficio  prudentissimo  consilio  constitu- 
tam , ideo  virum  postulat  et  negotiorum  expediendorum  et  le- 
gum ac  juris  peritissimum  : ea  propter  sancimus  ut  ex  veteri 
more  institutoque  majorum  aliquis  Romanae  Curiae  Antistes  et 
collegio  Canonicorum  moderando  , et  toti  familiae  regendae 
ac  rationibus  negotiisque  dirigendis  praesit  veluti  Magister  Ge- 
neralis et  Abbas  Commendatarius , derogantes  praesenti  con- 
stitutione cuicumque  juri  per  Pontificias  quascumque  litteras 
a quolibet  acquisito.  . r 

His  ita  constitutis  ad  alia  primaria  valetudinaria  oculos 
animumque  convertimus.  Ea  sunt  numero  quinque  ( nihil 
enim  immutatura  fuit  in  Xenodochio  ad  SSrhae  Trinitatis  ) 
et  Archihospitalia  nuncupantur.  Valetudinarium  dictum  a 
SSmo  Salvatore  ad  Sancta  Sanctorum  , . quod  Ioannes  Co- 

lonna  Card.  S.  E.  R.  saeculo  XIII  condidit , destinatumque 

nunc  est  recipiendis  feminis  sive  acuto  morbo,  sive  tabe  , 
sive  scorbuto  , ut  dicunt , aegrotantibus  , sive  etiam  chronico 
morbo  affectis.  Valetudinarium  ad  S.  Iacobi  , quod  Iacobus 
Colonna  Card.  S.  E.  R.  fundavit  saeculo  XIV  , patetque 
omnibus  sive  viris  sive  feminis,  aut  ibi  detinendis,  aut  sta- 
tis horis  curandis  , qui  vulnere  , ulcere  , tumoribus  , eete- 
risque  morbis  extrinsecus  laborant  vel  insanabilibus,  vel  diu- 
turnam chirurgorum  curationem  exigentibus.  Valetudinarium 
ad  Beatae  Virginis  a Consolatione  nuncupatae  , quod  ex  tri- 
bus angustioribus  in  unum  conjunctis  plures  Summi  Ponti- 
fices loco  ac  reditibus  auxerunt , quibuscumque  tum  ex  vul- 
nere , tum  ex  fractura , tum  ex  contusione  vel  ex  luxatis 
membris,  tuui  ex  ambusto  laborantibus,  ac  subitam  curatio- 
nem poscentibus  tum  viris  tum  feminis  recipiendis.  Duo  haec 
nosocomia  eos  quoque  recipere  debent,  qui  solertiorem  chi- 
rurgorum operam  desiderant,  feminas  praecipue,  quae  diffici- 
liori indigentes  chirurgiae  curatione  in  aliis  publicis  valetudi- 
nariis locum  habere  non  possunt.  Valetudinarium  ad  S.  Gal- 
licani a Benedicto  XIII  Pont.  max.  fundatum  ad  omnes  et 
foedos  porrigine  et  scabie  corruptos  vel  statis  horis  curan- 
dos , vel  si  acuto  morbo  laborent , aut  pueri  sint  , qui  ex 
Pontificiae  ditionis  aliquo  loco  devenerint  , retinendos  alen- 
dosque  ; ubi  etiam  feminae  pauperes  acuto  et  gravi  morbo 
aegrotantes  in  vicis  transtiberinis , quae  si  ad  Lateranum  de- 
ferendae forent,  nimio  periculo  obnoxiae  viderentur,  admit- 
tuntur. Inter  haec  valetudinis  perfugia  locum  denique  habet 
hospitium  primarium  ad  S.  Rochi  a Card.  Antonio  Maria  Sal- 
viati  institutum  saeculo  XVI  feminis  praegnantibus,  quibus  adest 
parius  , recipiendis , et  per  octo  dies  a partu  sine  mercede 
alendis:  hic  etiam  quae  plures  menses  antequam  pariant  usque 
ad  finem  puerperii  consistere  volunt , certis  sub  conditioni- 
bus , detinentur. 

Haec  autem  omnia  publica  valetudinaria  , si  una  admi- 
nistratione  gerantur , non  satis  consultum  videtur  neque  com- 
muni utilitati  , neque  rei  ipsius  diuturnitati.  Itaque  re  ma- 
ture perpensa  visum  in  Domino  est  aliter  ea  de  re  consti- 
tuere : eoque  valetudinaria  illa  ad  pristinam  redigi  rationem 
volumus  et  mandamus  , Congregationemque  iis  moderandis 
institutam  abolemus.  Quce  tamen  ab  eadem  Congregatione  in 
valetudinariorum  bonum  invecta  sunt  , ea  permanere  volu- 

mus  ac  salva  consistere:  idcirco  quod  infirmorum  genus  nunc 
unumquodque  nosocomium  amplectitur , ac  supra  indicavi- 
mus , nulla  facta  imminutione  illud  in  posterum  recipiat  ; 
ac  insuper  decernimus  , ut  quicumque  inopinato  eventu  ab 
aliquo  nosocomio  opem  postulent  sine  ulla  mercede  curen- 
tur ; item  quoe  alia  instituta  utiliter  sunt,  non  immutentur. 
Sorores  autem  collegiatoe  in  valetudinario  feminis  recipiendis 
ad  Lateranum  , tum  etiam  ad  S.  Gallicani  , ubi  tirocinium 
quoque  ejus  collegii  est , pergant  , ut  est  earum  institutum  , 
feminas  infirmas  diligenter  curare  , ut  sua  agendi  ratione 
Nobis  ostendant  quae  ex  hoc  collegio  in  rem  publicam  profi- 
ciscantur utilitates  quo  fiat  ut  quid  stabili  forma  constituen- 
dum sit  cognoscamus. 

Interim  quinque  nosocomiorum  modo  dictorum  quis  sit 
status  quaeve  indigentia  jam  perspectum  est , ideoque  unicui- 
que sua  bona  restitui  jubemus  , reditusque  ex  aerario  nostro 
quocunque  titulo  nosocomiis  ipsis  assignatos  , et  hactenus  in 
commune  collatos  ita  distribui,  ut  singulorum  indigentiae  sa- 
tis provisum  sit  , prout  commode  fieri  posse  cognovimus. 
Habeat  quaelibet  ex  his  familiis  Praesidem  Antistitem  aliquem 
Romanae  Curiae  tum  etiam  duos  Curatores  , quorum  alter 
ex  sacerdotum , alter  ex  laicorum  genere  eligatur  ; horum 
vero  prudentia  et  consilio  omnia  regi  debeant  et  admini- 
strari. Eorum  erit  providere  ne  aegrotis  aliquid  desit  sive 
ad  eos  christianae  doctrinae  rudimenta  edocendos  , sive  ad  eo- 
rum animos  reficiendos  consolandosque  : qua  de  causa  ea 
iterum  sancimus , quae  fel.  rec.  decessor  noster  Leo  XII  su- 
pradicta  constitutione  motu  proprio  edita  capit.  I et  XXV 
summo  studio  inculcavit  ; nimirum  ut  non  desint  confessio- 
nibus excipiendis  , moriendum  animis  diligenter  curandis  et 
scientia  et  probitate  praediti  et  caritatis  studio  inflammati  sa- 
cerdotes , quaeque  superioribus  temporibus  constituta  fuerant 
de  religiosorum  ordinum  viris  per  vices  mittendis , qui  infir- 
mos religione  instituant  eorumque  sacras  confessiones  exci- 
piant , diligentissime  serventur  , tum  etiam  ut  omnia  prima- 
ria valetudinaria  fruantur  concessis  alias  privilegiis , et  Paro- 
chorum jurisdictioni  nullatenus  subsint  ; firma  tamen  ma- 
neant jura  Cardinalis  nostri  in  Urbe  Vicarii , tum  de  Sacer- 
dotibus ad  confessiones  excipiendas  approbandis , tum  de  ce- 

teris,  quae  Tridentina  Synodus  et  nostri  decessores  ad  reli- 
giosos Ordines  eorumque  Ecclesias  quod  spectat  constituerunt. 

Sed  quoniam  experientia  constat  respuere  animorum  me- 
delam eos  qui  se  negligi  videant,  et  suam  valetudinem  nullo 
studio  curari , ideo  nosocomiorum  Praesidihus  et  Curatoribus, 
commendamus,  ut  de  munditie,  de  alimentis,  de  medicorum 
et  chirurgorum  diligentia  curam  maximam  gerant;  loca  ipsa, 
quoad  fieri  possit , meliora  et  salubriora  in  dies  ex  medico- 
rum sententia  fieri  curent.  Studeant  omni  ratione  ne  in  bono- 
rum administratione  aliqua  aut  fraus  aut  incuria  alicujus  de- 
trimentum vel  minimum  demandato  sibi  valetudinario  inferre 
possit.  Commemorent  omnibus,  qui  bona  infirmorum  utilitati 
assignata  administrant,  quam  grave  judicium  iis  qui  bona  pau- 
perum in  sua  commoda  convertunt  comminatur  Dominus , qui 
per  Isaiam  sic  loquitur  cap.  3.  v.  i/f  -Dominus  ad  judicium, 
veniet  cum  senibus  populi  sui  et  principibus  ejus : vos  enim 
depasti  estis  vineam  , et  rapina  pauperis  in  domo  vestra  = . 
Itaque  res  pauperum  studiosius  quam  suas  curandas  noverint, 
rustica  atque  urbana  praedia  in  meliorem  conditionem  perdu- 
cere enitantur,  caveant  praesertim  ne  obtentu  aedium  reficien- 
darum, tum  initis  suo  arbitratu  locationibus,  reditus  et  an- 
nuae pensiones  in  incerto  sint,  aut  deliciant,  quod  facile  evi- 
tare poterunt,  si  aedes  ipsas  ad  emphyteusin  , idoneas  tamen 
cautiones  exigendo,  dabunt:  in  omnibus  autem  contractibus 
ineundis,  praesertim  vero  in  alienationibus,  Canonica  disci- 
plina adamussim  servanda.  Meminisse  etiam  debent  Praesides 
et  Curatores  totius  familiae  sibi  curam  esse  demandatam , ideo- 
que  de  omnium  tum  famulorum  tum  alumnorum  tum  omnis 
generis  administrorum  moribus  esse  sibi  dilingenter  inquiren- 
dum, et  providendum,  ut  omnes  honestam  et  christianam  vi- 
tam ducant , et  si  infirmorum  aliquis  de  eorum  negligentia 
conqueratur , Moderatores  illum  audire  et  rem  cognoscere  ne 
graventur,  Ecclesiastici  dicto  audientes  ( cap.  4-  v.  7 ) = congre- 
gationi pauperum  affabilem  te  facito  Alumni  autem  in 
arte  salutari  excolenda  se  se  diligenter  exerceant;  eorum  uti- 
litati in  valetudinariis  pateat  schola  anatomica  et  chirurgica, 
in  qua  earumdem  artium  praxin  edoceantur. 

Caveant  summopere  Praesides  et  Curatores  ne  praepostero 
favore  numerum  administrorum  valetudinarii  detrimento  adau- 
geant, et  si  nunc  superfluos  invenerint,  iis  deficientibus  ne 

succedatur  obsistant:  item  provideant  ut  administri,  qui  rem 
oeconomicam  gerunt,  cujusmodi  sunt  vel  oeconomus,  vel  exa- 
ctores, vel  ratiocinatores  summa  religione  munus  suum  obeant, 
et  in  eos  frequenter  inquirant.  Singulis  familiis  rationarium 
sit  ex  artis  praescripto,  rationumque  index  quotannis  non  ultra 
diem  qui  est  pridie  Kal.  Apriles  deferatur  ad  Praesidem  et  Cu- 
ratores, qui  omnia  recognoscant,  dein  illum  suo  nomine  sub- 
notato , nisi  aliquid  reprehendendum  invenerint , ad  nos  si- 
ve ad  successores  nostros  per  Cardinalem  adjutorem  a ne- 
gotiis publicis  mittant  ipso  mense  Aprili.  In  rationibus  ita 
conficiendis  quidquid  in  bonis  et  reditibus  mutationis  evene- 
rit, specialiter  enunciandum  praecipimus  ac  declarandum,  tum 
etiam  indicem  adjiciendum , quo  constet  quidquid  infirmo- 
rum valetudinarium  receperit , dimiserit , composuerit.  Mini- 
ster a rationibus  ineunte  anno  nomina  omnia , et  solvendo 
statuta  tempora  Proesidi  et  Curatoribus  patefaciat.  Exactores 
autem  pecuniam  apud  se  retinere  nolumus , sed  sine  ulla 
mora  deponere  in  ea  mensa  publica  quae  designabitur,  ac  de- 
positae pecuniae  testem  apocham  , ut  jam  erat  in  more  posi- 
tum, exhibere,  quo  pecunia  deinde  per  descripta  mandata 
solvatur. 

Quemadmodum  bona  et  reditus  nosocomii  ad  S.  Spiritus 
jam  separatim  administrantur , ita  alia  quinque  superius  in- 
dicata nosocomia  Kal.  Ianuarii  anni  MDCCCXXX  sua  bona 
suosque  reditus  obtinebunt,  ut  in  descriptis  jussu  nostro  man- 
datis , quae  ad  singulorum  valetudinariorum  Praesides  mitten- 
tur ab  dilecto  filio  Card.  Protodiacono  Iosepho  Albanio  adju- 
tore nostro  a negotiis  publicis  , cujus  etiam  erit  nostri  aerarii 
Praefecto  praecipere  quae  facienda  sit  ab  ipso  aerario  nostro 
persolvendarum  pecuniarum  distributio : interim  vero  attri- 
buendam decernimus  unicuique  ex  his  quinque  valetudinariis 
eam  pecuniae  summam,  quae  universae  familiae  alendae  et  sum- 
ptibus faciendis  usque  ad  exitum  hujusce  anni  satis  futura 
videatur,  cujus  omnis  ratio  ab  Antistite  Curiae  nostrae  Iose- 
pho Antonio  Sala  ab  epistolis  sacrae  Congregationis  Concilii 
Tridentini  decretis  interpretandis  , qui  Congregationi  valetu- 
dinariis moderandis  a fel.  rec.  decessore  nostro  Leone  XII 
institutae  diligentissime  praefuit,  expedietur  una  cum  omnium 
valetudinariorum  Praesidibus  per  nos  designatis  , quibus  etiam 
tradi  debebunt  scripturae  , si  quae  sunt  penes  modo  dictam 

extinctamque  Congregationem  ad  singula  valetudinaria  spe- 
ctantes : quae  vero  ad  plurium  nosocomiorum  causas  atque 
jura  respiciunt , ea  diligenter  conservabuntur  in  tabulario  no- 
socomii ad  S.  Iacobi , et  omnium  nosocomiorum  Praesidibus 
earum  index  mittatur.  Si  quae  exorientur  quaestiones  ac  dubia 
in  separatione  bonorum  atque  redituum  totiusque  hujusce  ne- 
gotii serie,  Nobis  definienda  per  memoratum  Protodiaconum 
Card.  Albanium  proponantur. 

His  ita  constitutis , spes  maxima  nobis  est  omnes  et  qui 
praesunt  et  qui  subsunt  in  nosocomiis  ita  suo  munere  fun- 
cturos , ut  sanctae  caritatis  aemulatione  incitati  et  miserorum 
curam  diligentissime  gerentes  in  minimis  illis  pauperibus  et 
dolentibus  Regem  regum  et  Dominum  dominantium  agnosce- 
re videantur. 

Non  obstante  quacumque  dispositione  vel  sanctione  per 
fel.  rec.  Pium  YII , et  Leonem  XII  Romanos  Pontifices  Prae- 
decessores nostros  datis , praesertim  vero  Motu  Proprio  diei  3 
Ianuarii  1826,  ac  non  obstantibus  Constitutionibus,  et  Ordi- 
nationibus Apostolicis , nec  non  eorumdem  Nosoconomiorum  , 
aliisve  quibusvis  etiam  juramento , confirmatione  Apostolica 
vel  quavis  firmitate  alia  roboratis  , statutis  , et  consuetudi- 
nibus , privilegiis  quoque , induitis  , et  literis  Apostolicis  in 
contrarium  praemissorum  quomodolibet  concessis  , confirmatis 
et  innovatis. 

Quibus  omnibus  et  singulis  illorum  tenores  praesentibus 
pro  plene  et  sufficienter  expressis , ac  de  verbo  ad  verbum 
insertis  habentes  , illis  alias  in  suo  robore  permansuris  , ad 
praemissorum  effectum  hac  vice  dumtaxat  specialiter  et  expres- 
se derogamus  , caeterisque  contrariis  quibuscumque. 

Datum  Romae  apud  S.  Petrum  sub  annulo  Piscatoris 
die  21  Decembris  1829  Pontificatus  nostri  anno  primo. 


I.  CARD.  ALBANUS. 

